## Zakon o posebnom porezu na alkohol

### NN 51/1994 (11.7.1994.), Zakon o posebnom porezu na alkohol

# ZASTUPNIČKI DOM SABORA REPUBLIKE HRVATSKE

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O POSEBNOM POREZU NA ALKOHOL

Proglašavam Zakon o posebnom porezu na alkohol, koji je donio Zastupnički
dom Sabora Republike Hrvatske na sjednici dana 28. lipnja 1994. godine.

Broj: PA4-75/1-94.

Zagreb, 1. srpnja 1994.

Predsjednik Republike Hrvatske

**dr. Franjo Tuđman, v. r.**

---

## ZAKON

### o posebnom porezu na alkohol

I. TEMELJNE ODREDBE

Članak 1.

(1) Ovim Zakonom uređuje se plaćanje posebnog poreza na alkohol i alkoholna
pića koja se proizvode i prodaju u Republici Hrvatskoj te uvoze na carinsko
područje Republike Hrvatske.

(2) Odredbe ovoga Zakona primjenjuju se i na alkohol i alkoholna pića
koja se prodaju u slobodnim carinskim prodavaonicama, specijaliziranim
skladištima strane robe i robe domaće proizvodnje (specijaliziranim skladiđtima),
ako se u tim skladištima opskrbljuju brodice i jahte.

(3) Iznimno od odredbe članka 25. Zakona o slobodnim zonama ("Narodne
novine", br. 53A/91., 65/92., 27/93. i 94/93.), odredbe ovoga Zakona
primjenjuju se i na alkohol i alkoholne pića koja se prodaju u slobodnim
zonama.

Članak 2.

Posebni porez na alkohol i alkoholna pića prihod je državnog proračuna.

II. PREDMET OPOREZIVANJA

Članak 3.

(1) Predmet oporezivanja jest promet alkohola i alkoholnih pića.

(2) Alkoholom se u smislu ovoga Zakona smatra etilni alkohol dobiven
vrenjem melase šećerne repe, šećerne trske, žitarica, krumpira i drugih
ugljikohidratnih poljoprivrednih sirovina i njihovih smjesa, alkohol sadržan
u vinskom destilatu i drugim destilatima dobivenim od prevrelog masulja
voća ili matičnog voćnog soka ili voćne komine te etilni alkohol dobiven
od drugih sirovina.

(3) Alkoholnim pićima iz stavka 1. ovoga članka smatraju se pića koja
sadrže više od 2% alkohola i stavljaju se u promet u bocama ili drugoj
prikladnoj ambalaži pod nazivom alkoholna pića.

(4) Pivo se oporezuje prema posebnom zakonu.

Članak 4.

(1) Prometom alkohola i alkoholnih pića u smislu ovoga Zakona smatra
se:

1. isporuka alkohola ili alkoholnih pića iz proizvodnje ili skladišta
proizvođača,

2. uvoz alkohola i alkoholnih pića,

3. manjak alkohola i alkoholnih pića kod poreznog obveznika, osim manjka
uzrokovanog višom silom,

4. tehnološki, skladišni i transportni kalo, rastep i lom kod proizvođača
u visini većoj od 0,5%,

5. uzimanje alkohola i alkoholnih pića za vlastitu krajnju potrošnju.

(2) Višom silom u smislu ovoga Zakona razumijevaju se elementarne nepogode
(poplave, požar, potres i dr.) i ratna razaranja, utvrđene na temelju očevidnika
nadležnog organa ili nadležne ispostave Porezne uprave.

III. POREZNI OBVEZNIK

Članak 5.

Porezni obveznici posebnog poreza na alkohol, ili alkoholna pića jesu
pravne ili fizičke osobe - proizvođači ili uvoznici alkohola ili alkoholnih
pića.

Članak 6.

(1) Proizvođačima alkohola smatraju se pravne i fizičke osobe koje u
postrojenjima i uređajima proizvode etilni alkohol te vinske i druge destilate.

(2) Proizvođačima alkoholnih pića smatraju se pravne i fizičke osobe
koje u postrojenjima i uređajima proizvode alkoholna pića.

Članak 7.

(1) Proizvodačima alkohola ili alkoholnih pića smatraju se i fizičke
osobe - vlasnici ili korisnici poljoprivrednog zemljišta te vlasnici tvari
za proizvodnju alkohola ili alkoholnih pića koji alkohol ili alkoholna
pića proizvode za vlastite potrebe i to za količine koje prelaze 40 litara
apsolutnog alkohola godišnje po poljoprivrednom domaćinstvu ili domaćinstvu.

(2) Osobe iz stavka 1. ovoga članka obvezne su voditi evidenciju te
nadležnoj ispostavi Porezne uprave podnijeti godišnju prijavu o proizvedenoj
količini alkohola ili alkoholnih pića do 31. siječnja tekuće godine za
proteklu godinu.

IV. POREZNA OSNOVICA

Članak 8.

(1) Porezna osnovica posebnog poreza na alkohol ili alkoholna pića iz
članka 3. ovoga Zakona jest litra apsolutnog alkohola (1.a/a) sadržanog
u etilnom alkoholu, destilatima i alkoholnim pićima koji se izražava u
volumnim postocima mjerenim pri temperaturi od 20oC.

(2) Količina apsolutnog alkohola u alkoholu i alkoholnim pićima utvrđuje
se tako da se količina alkohola ili alkoholnog pića pomnoći s postotkom
alkohola i podijeli sa 100.

V. VISINA POREZA

Članak 8.

(1) Posebni porez na domaći alkohol ili domaća alkoholna pića plaća
se u iznosu od 30.00 kuna po litri u njima sadržanog apsolutnog alkohola.

(2) Posebni porez ne uvozni alkohol, ili uvozna alkoholna pića plaća
se u iznosu od 60,00 kuna po litri u njima sadržanog apsolutnog alkohola.

(3) Iznimno od stavka 1. ovoga članka, posebni porez na alkohol sadržan
u vinu plaća se u iznosu od "0" kuna.

VI. POREZNA OSLOBOĐENJA

Članak 10.

(1) Posebni porez na alkohol ili alkoholna pića ne plaća se:

1. na alkohol ili alkoholna pića koje izvozi porezni obveznik (proizvođač)
uz dokaz o izvozu (kopija izvozne carinske deklaracije s potvrdom nadležne
carinarnice da je obavljeno izvozno carinjenja i da je alkohol ili alkoholno
piće napustilo carinsko područje Republike Hrvatske) i dokaz da je naplata
obavljena u skladu s propisima kojima je uređeno vanjskotrgovinsko i devizno
poslovanje,

2. pri isporukama alkohola ili alkoholnih pića iz proizvodnje u vlastito
veleprodajno skladište poreznog obveznika,

3. pri isporukama alkohola ili alkoholnih pića iz jednog veleprodajnog
skladišta u drugo veleprodajno skladište istog poreznog obveznika,

4. na alkohol ili alkoholna pića koje proizvođač uzme za potrebe proizvodnje
alkohola i proizvoda na temelju alkohola,

5. pri isporukama alkohola koji je proizveden na temelju ugovora o uslužnoj
preradi alkohole, a ukupna količina tako proizvedenog alkohola isporučuje
se naručitelju prerade. U tom se slučaju naručitelj smatra proizvođačem
i poreznim obveznikom. Ako dio proizvedene količine alkohola iz uslužne
prerade zadrži prerađivač, tada se za taj dio alkohola ili alkoholnih pića
prerađivač smatra proizvođačem i poreznim obveznikom,

6. pri isporuci i uvozu alkohola i alkoholnih pića za reprodukciju i
to osobama registriranim za proizvodnju alkoholnih pića, lijekova, kozmetičkih
i parfimerijskih proizvoda, za konzerviranje preparata i pulpiranje voća,
za proizvodnju denaturiranih alkohola, jestivog octa, prehrambenih i drugih
proizvoda, uz pisanu narudžbu s izjavom kupca da će kupljene količine alkohola
ili alkoholnih pića koristiti isključivo za svrhe navedene u ovoj točki,
obavezno izdavanje fakture i bezgotovinsko plaćanje,

7. na količinu alkohola ili alkoholnog pića do 40 litara apsolutnog
alkohola po poljoprivrednom domaćinstvu ili domaćinstvu.

(2) Odredbe stavka 1. točke 1. ovoga članka ne odnose se na izvoz alkohola
ili alkoholnih pića putem slobodnih carinskih prodavaonica, specijaliziranih
skladišta i slobodnih zona.

(3) Ako se izvezu alkohol ili alkoholna pića na koja je u domaćem prometu
plaćen posebni porez, izvoznik ima pravo na povrat plaćenog posebnog poreza.

(4) Zahtjev za povrat posebnog poreza na promet alkohola ili alkoholnih
pića iz stavka 3. ovoga članka s dokazima o obavljenom izvozu i naplati
iz stavka 1. ovog članka podnosi se nadležnoj ispostavi Porezne uprave.

(5) Porezni obveznici koji ne naplate izvezeni alkohol ili alkoholna
pića u roku od 120 dana od dana izvoza ili u tom roku ne osiguraju dokaze
o izvozu iz stavka 1. točke 1. ovoga članka, obvezni su obračunati i uplatiti
poseban porez istekom toga roka.

VII. NASTANAK POREZNE OBVEZE

Članak 11.

Obveza obračunavanja posebnog poreza na alkohol ili alkoholna pića nastaje:

1. u času otpreme alkohola ili alkoholnih pića iz proizvodnje odnosno
skladišta proizvođača,

2. pri uvozu uključujuči i uvoz preko konsignacijskog skladišta, u času
carinjenja ili isporuke alkohola ili alkoholnih pića slobodnim carinskim
prodavaonicama, specijaliziranim skladištima i slobodnim zonama,

3. u času uzimanja alkohola ili alkoholnih pića za vlastitu krajnju
potrošnju,

4. u času utvrđivanja manjka, tehnološkog, skladišnog i transportnog
kala, rastepa i loma u visini većoj od visine utvrđene člankom 4. stavkom
1. točka 4. ovoga Zakona,

5. u času podnošenja godišnje prijave iz članka 7. stavka 2. ovoga Zakona.

VIII PLAĆANJE POSEBNOG POREZA NA ALKOHOL

Članak 12.

(1) Porezni obveznik - proizvođač iz članka 5. ovoga Zakona plaća posebni
porez u roku od 30 dana od dana nastanka porezne obveze.

(2) Pri uvozu alkohola ili alkoholnog pića posebni porez plaća se prilikom
carinjenja ili isporuke slobodnim carinskim prodavaonicama, specijaliziranim
skladištima i slobodnim zonama, a obračunava ga i naplaćuje ovlaštena carinarnica
u skladu s propisima o postupku obračuna i naplate carine.

(3) Porezni obveznik - fizička osoba vlasnik ili korisnik poljoprivrednog
zemljišta ili vlasnik tvari za proizvodnju alkohola ili alkoholnog pića
obvezan je posebni porez platiti u roku od 30 dana od dana prijave proizvedenih
količina.

IX. POREZNI NADZOR

Članak 13.

Proizvodnja, skladištenje, prijevoz, prerada, uporaba, prodaja i uvoz
alkohola i alkoholnih pića podliježu poreznom nadzoru. Nadzoru podliježu
i sirovine pogodne za proizvodnju alkohola kao i naprave za njegovu proizvodnju
ili pročišćavanje.

Članak 14.

(1) Postrojenja za proizvodnju i spremanje alkohola moraju biti opremljena
mjerilima protoka alkohola, posudama i spremnicima koja imaju valjani ovjerni
žig ili valjanu ovjernicu o udovoljavanju mjeriteljskim zahtjevima, koju
izdaje Državni zavod za normizaciju i mjeriteljstvo.

(2) Nadležna ispostava Porezne uprave, prema mjestu proizvodnje i spremanja
alkohola, pored dodatnog plombiranja mjerila protoka iz stavka (1) ovoga
članka, plombira i prateče cjevovode, armature, komandne razvodne ormariće,
osigurače i sve drugo što je u vezi s mjerenjem protoka alkohola.

(3) Popravak, izmjena i druge radnje koje zahtijevaju skidanje plombe
koju je stavila Porezna uprava, u smislu stavka 2. ovoga članka, ne mogu
se obaviti bez ovlaštenog službenika Porezne uprave.

(4) Pri svakom skidanju ili stavljanju plombe ovlašteni službenik Porezne
uprave obvezan je sastaviti zapisnik o razlozima skidanja plombe i upisati
stanje pokaznika brojila protoka.

(5) Primjerak zapisnika uručuje se poreznom obvezniku, a izvornik se
pohranjuje u Poreznoj upravi.

Članak 15.

Proizvodač denaturiranog etilnog alkohola obvezan ga je u procesu proizvodnje
onesposobiti (denaturirati), tako da se daljnjom preradom ne može proizvesti
prehrambeno upotrebljiv alkohol.

Članak 16.

Nadzor nad obračunavanjem i plaćanjem posebnog poreza na alkohol, popisom
zaliha i vođenjem evidencija u svezi s proizvodnjom, uslužnom preradom,
uvozom, izvozom, prodajom u tuzemstvu, skladištenjem i transportom obavljaju
Porezna uprava i Financijska policija.

X. PROMET ALKOHOLA I ALKOHOLNIH PIĆA

Članak 17.

(1) Alkohol ili alkoholna pića, osim vina, mogu se stavIjati u promet
samo u bocama ili drugoj prikladnoj ambalaži na kojoj mora biti deklaracija
s podacima o proizvodaču ili uvozniku, o neto-količini (masi ili obujmu)
proizvoda i udjelu apsolutnog alkohola izraženom u volumnim postocima.

(2) Alkohol i alkoholna pića, osim vina, mogu se stavljati u promet
u rinfuzi samo kao sirovina za daljnju doradu i preradu.

(3) Alkohol i alkoholna pića u rinfuzi mora pratiti deklaracija o podacima
navedenim u stavku 1. ovoga članka.

(4) Za svaku prodaju alkohola ili alkoholnog pića porezni obveznici
moraju izdati račun. Račun mora sadržavati podatke o vrsti i količini alkohola
ili alkoholnog pića, postotak apsolutnog alkohola i iznos posebnog poreza
na alkohol.

XI. PRIJAVA DJELATNOSTI

Članak 18.

Proizvodači alkohola ili alkoholnih pića, osim onih iz članka 7. ovoga
Zakona, obvezni su Poreznoj upravi prijaviti djelatnost proizvodnje alkohola
ili alkoholnih pića u roku od 8 dana od dana stupanja na snagu ovoga Zakona
ili prije početka proizvodnje.

Članak 19.

(1) Porezni obveznici iz članka 5. ovoga Zakona obvezni su nadležnoj
ispostavi Porezne uprave prijaviti mjesto i lokaciju proizvođačkih i uvoznih
konsignacijskih skladišta etilnog aikohola, destilata i alkoholnih pića.

(2) Prijava se podnosi u roku od 8 dana od dana stupanja na snagu ovoga
Zakona odnosno 8 dana prije puštanja skladišta u promet.

Članak 20.

(1) Prodavatelji (proizvođači, uvoznici i trgovci) uređaja za proizvodnju
alkohola odnosno alkoholnih pića obvezni su o kupcima - krajnjim potrošačima
tih uredaja izvijestiti nadležnu ispostavu Porezne uprave prema sjedištu
ili prebivalištu kupca. dostavivši joj presliku računa o prodaji.

(2) Krajnjim potrošačima smatraju se pravne i fizičke osobe koje te
uređaje nabavljaju za proizvodnju alkohola ili alkoholnih pića.

XII. EVIDENCIJE O PROIZVODNJl I PROMETU

Članak 21.

Proizvođači etilnog alkohola i destilata ili alkoholnih pića obvezni
su voditi evidencije o nabavljenim količinama primarnih sirovina za proizvodnju
etilnog alkohola, destilata i alkoholnih pića te evidencije o proizvedenim
i isporučenim količinama etilnog alkohola i destilata ili alkoholnih pića,
obaviti godišnji popis zaliha primarnih sirovina za proizvodnju alkohola,
destilata i alkoholnih pića i popis zaliha alkohola, destilata i alkoholnih
pića sa stanjem na dan 31. prosinca.

Članak 22.

Proizvodači i uvoznici alkohola ili alkoholnih pića obvezni su voditi
evidencije o uvezenim ili isporučenim količinama alkohola ili alkoholnih
pića s obračunatim posebnim porezom na alkohol te o uvezenim ili isporučenim
količinama alkohola i alkoholnih pića bez obračuna posebnog poreza na alkohol.

XIII. IZVJEŠĆIVANJE

Članak 23.

(1) Proizvođači i uvoznici obvezni su nadležnoj ispostavi Porezne uprave
prema svome sjedištu dostavljati podatke o proizvodnji, isporukama i zalihama
alkohola ili alkoholnih pića na skladištu i u proizvodnji te podatke o
obračunatom i uplaćenom posebnom porezu.

(2) Podatke o proizvodnji, isporukama i zalihama alkohola ili alkoholnih
pića te podatke o obračunatom i plaćenom porezu valja dostavljati mjesečno
do 15. u mjesecu za protekli mjesec i godišnje do 31. siječnja tekuće godine
za proteklu godinu.

(3) Godišnjem izvješću o proizvodnji, isporukama i zalihama alkohola
ili alkoholnih pića treba priložiti i popis (inventuru) zaliha sa stanjem
na dan 31. prosinca godine za koju se podnosi izvješće.

Članak 24.

(1) Proizvodači vina obvezni su nadležnoj ispostavi Porezne uprave dostaviti
podatke o godišnjoj proizvodnji, isporukama i zalihama vina na dan 31.
prosinca do 31. siječnja tekuće godine za proteklu godinu.

(2) Proizvođačima vina smatraju se fizičke osobevlasnici ili korisnici
poljoprivrednog zemljišta te vlasnici tvari za proizvodnju vina koji proizvode
vino za vlastite potrebe za količine koje godišnje prelaze 15 hl po domaćinstvu.

XIV. UVOZ I IZVOZ ALKOHOLNIH PIĆA

Članak 25.

(1) Uvoz i izvoz alkohola ili alkoholnih pića mogu obavljati poduzeća
upisana u sudski registar za obavljanje vanjskotrgovinskog prometa uz odobrenje
Porezne uprave - Središnjeg ureda.

(2) Uvoznici odnosno izvoznici alkohola ili alkoholnih pića obvezni
su u roku od 8 dana od dana stupanja na snagu ovoga Zakona, zatražiti od
Središnjeg ureda Porezne uprave odobrenje za uvoz i izvoz alkohola ili
alkoholnih pića.

(3) Porezna uprava može povući odobrenje ako ocijeni da su izmijenjeni
uvjeti.

Članak 26.

Porezni obveznik iz članka 5. ovoga Zakona koji izvozi alkohol ili alkoholna
pića obvezan je nadležnoj ispostavi Porezne uprave, prema svome sjedištu,
do kraja mjeseca dostaviti, kopije carinskih deklaracija s potvrdom nadležne
carinarnice da je obavljeno izvozno carinjenje i da je alkohol ili alkoholno
piće napustilo područje Republike Hrvatske, i to za sve količine alkohola
i alkoholnih pića izvezenih u prethodnom mjesecu.

XV. KAZNENE ODREDBE

Članak 27.

(1) Novčanom kaznom u iznosu od 40.000,00 do 2.000.000.00 kuna za prekršaj
će se kazniti porezni obveznik.

1. ako posebni porez ne uplati u propisnom roku (članak 12.),

2. ako skine plombu odnosno mjerila bez prisustva službenika Porezne
uprave (članak 14. stavak 3.).

3. ako ne onesposobi (denaturira) denaturirani alkohol u procesu proizvodnje
tako da se daljnjom preradom ne može proizvesti prehrambeno upotrebljiv
alkohol (članak 15.),

4. ako alkohol i alkoholna pića stavlja u promet suprotno odredbi članka
17. stavka 1., 2., 3. i 4. ovoga Zakona,

5. ako u propisanom roku nadležnoj ispostavi Porezne uprave: - ne prijavi
djelatnost proizvodnje alkohola i alkoholnih pića ili početak proizvodnje
alkohola i alkoholnih pića (članak 18.), - ne prijavi mjesto i lokaciju
proizvođačkih i konsignacijskih skladišta alkohola i alkoholnih pića (članak
19.),

6. ako ne vodi evidencije o nabavljenim količinama primarnih sirovina
za proizvodnju etilnog alkohola, destilata i alkoholnih pića te evidencije
o proizvedenim i isporučenim količinama etilnog alkohola, destilata i alkoholnih
pića i ne provede godišnji popis (članak 21. i 22.),

7. ako Poreznoj upravi ne dostavi podatke o proizvodnji, isporukama
i zalihama alkohola i alkoholnih pića u skladištu i proizvodnji te podatke
o obračunatom i uplaćenom posebnom porezu (članak 23.),

8. ako uvozi i izvozi alkohol i alkoholna pića bez odobrenja Porezne
uprave (članak 25. stavak 2.),

9. ako u propisanom roku nadležnoj ispostavi Porezne uprave ne podnese
kopije carinskih deklaracija s potvrdom da je obavljeno izvozno carinjenje
i to za sve količine alkohola i alkoholnih pića izvezenih u prethodnom
mjesecu (članak 26.),

10. ako do 31. prosinca 1994. godine ne ugradi i ne ovjeri mjerila (članak
30. stavak 1.),

11. ako ne popiše zalihe uvezenog alkohola ili alkoholnog pića i ne
obračuna i ne uplati poseban porez na te zalihe (članak 31. stavak 3.).

(2) Novčanom kaznom u iznosu od 2.000,00 do 200.000,00 kuna kaznit će
se proizvođač i uvoznik uređaja za proizvodnju alkohola i alkoholnih pića
ako Poreznoj upravi ne dostavi podatke o kupcima takve opreme (članak 20.).

(3) Novčanom kaznom u iznosu od 1.000,00 do 200.000,00 kuna za prekršaj
iz stavka 1. točke 1., 2., 3., 4., 5., 6., 7., 8., 9. i 10. i stavka 2.
ovoga članka kaznit će se i odgovorna osoba kod poreznog obveznika.

(4) Novčanom kaznom u iznosu od 2.000,00 do 200.000,00 kuna kaznit će
se proizvođači vina ako ne prijave djelatnost proizvodnje vina te ako ne
dostavljaju podatke o proizvodnji, isporukama i zalihama vina (članak 24.
satavak 1.).

Članak 28.

Glede žalbenog postupka, obnove postupka, roka zastare, obračunavanja,
uplate i povrata poreza te vođenja prekršajnog postupka, primjenjuju se
odredbe Zakona o porezu na dohodak.

XVI. OVLAŠTENJA

Članak 29.

Ministar financija donosi podrobne propise o primjeni odredaba iz članka
7. stavka 2., članka 12. stavka 2. te članka 21., 22., 23. i 24. ovoga
Zakona.

XVII. PRIJELAZNE ODREDBE

Članak 30.

(1) Porezni obveznici obvezni su na svoj trošak ugraditi i ovjeriti
mjerila do 31. prosinca 1994. godine.

(2) Dok se ne ugrade i ne ovjere mjerila, nadzor će se osigurati na
dosadašnji način - vaganjem i mjerenjem postojećim mjerilima.

Članak 31

(1) Porez na promet sadržan u potraživanjima na dan početka primjene
ovoga Zakona plaća se prema odredbama Zakona o porezu na promet proizvoda
i usluga.

(2) Korekcije cijena u trgovini zbog primjene ovoga Zakona ne smiju
utjecati na visinu ukalkuliranog poreza.

(3) Uvoznici alkohola ili alkoholnih pića obvezni su popisati zalihe
alkohola ili alkoholnih pića na dan 30. lipnja 1994. godine te na zatečene
zalihe obračunati i uplatiti posebni porez na promet najkasnije do 30.
srpnja 1994. godine.

Članak 32.

Danom stupanja na snagu ovoga Zakona prestaje važiti Uredba o posebnom
porezu na alkohol ("Narodne novine", br. 47/94.).

Članak 33.

Ovaj Zakon stupa na snagu danom objave u "Narodnim novinama",
a primjenjuje se od 1. srpnja 1994. godine.

Klasa: 410-19/94-01/06

Zagreb. 28. lipnja 1994.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeljko Mihanović, v. r.**

Zakon, NN 51/1994-903